R5dwMg/zh-wiki-yue-long huggingface dataset:
相比蘇軾填詞有時唔顧音律，周邦彥填詞講究調美、律嚴、字工。周邦彥同柳永一樣擅長自度曲，佢新創自度嘅詞調有五十幾調，雖然唔及柳永咁多，但創出嘅調都係聲腔圓美、用字高雅，相比柳永嘅俗詞俗調，更符合文人雅士尤其係知音識律嘅人嘅審美趣味，所以多人學周詞。
周邦彥注重音律，力求聲情同宮調一致，因爲宮調唔同，音色唔同。爲咗音律和諧，周邦彥好嚴格精密噉審音用字，不但要分平仄，而且區分仄聲嘅上、去、入三聲，令字音高低同曲調旋律變化相匹配。日後吳文英填詞嚴分四聲，就係受周詞影響。
周邦彥對規範詞律有好大嘅功勞，乃至有人講雖然無專書指明詞律，但周詞就係典範。周詞同杜甫詩一樣，特別擅長拗句，拗句有利於更恰當表達情感，同時更加有抑揚頓挫嘅音樂美感，所以更加適應演唱時嘅樂曲需要。既使得拗句，音律又和諧，係周邦彥嘅獨創。
早期佢日因為周街寫大字成日畀人拉上差館，但上到法庭次次都唔認罪，2004年10月有人拎佢嘅作品去拍賣行拍賣，賣到五萬五千蚊。二十世紀九十年代後期，有香港設計師攞曾灶財寫嘅嘢做時裝設計，確立曾灶財作為香港文化嘅代表人物之一。
《牛仔》係香港嘅漫畫家王司馬喺1970年代至1980年代初所畫嘅四格漫畫系列。漫畫原本喺《明報》副刊連載多年，後來由博益出版集團有限公司將佢結集成書出版。牛仔全套有四十一冊，講述漫畫裏面「牛仔」同「契爺」兩父子之間嘅生活片段同趣事，樸實但生動噉描述當時香港小康之家嘅面貌，亦表現出牛仔嘅天真爛漫以及同爸爸嘅親情。
喺牛仔出世之前，先有「契爺」。契爺最初係喺王澤先生嘅《老夫子》度出現，因為初入漫畫行嘅王司馬無乜名氣，所以契爺只係間中同老夫子入面做客串，畀多啲讀者認識佢。後來，《明報》嘅創辦人查良鏞先生慧眼識英雄，畀契爺獨立出來，同牛仔組成父子兵，每日為《明報》副刊廣大嘅讀者帶來溫情嘅歡笑。
牛仔同契爺呢對父子嘅原型，其實係來自作者王司馬先生同佢嗰三個仔。光頭、咀上有一字鬍同鍾意戴煲呔嘅契爺，雖然同現實中嘅王司馬有啲分別，但佢愛仔嘅心就係無分別。成日着人字拖、留住湯碗頭嘅牛仔，亦係集合咗王司馬三個仔嘅天真、聰明同活潑喺一身，可以講，牛仔同契爺嘅故事就係王司馬父子嘅故事。
香港八和會館係香港嘅一間會館，喺油麻地彌敦道493號，展望大廈4字樓A座入面。呢間嘢喺1953年嘅廣東八和粵劇職業工會香港分會嘅基礎上重新註冊成立嘅會館。喺二零零八年十二月十七日，香港八和會館註冊成為非牟利慈善團體。
現代芭蕾舞，又有叫當代芭蕾舞，係廿世紀中起源嘅一種舞蹈，結合咗古典嘅芭蕾舞同現代舞嘅元素喺入面。現代芭蕾舞會運用古典芭蕾舞嗰柞技巧，但相對於幾乎純粹用古典芭蕾舞技巧嘅古典芭蕾舞嚟講，現代芭蕾舞會加入好多現代舞或者默劇等第啲表演藝術嘅元素喺入面，形成一種唔似得古典芭蕾舞噉規範化嘅舞種，而且因為現代芭蕾舞表演當中傳統芭蕾舞技巧嘅重要性低咗，所以好多藝術評論家都認為，嚴格嚟講現代芭蕾舞經已唔可以算係芭蕾舞嘅一種。
香港管弦樂團前身係中英管弦樂團，喺1947年成立。1957年改組成為香港管弦樂團。改組之後，首場音樂會響同年10月31號香港大學陸佑堂舉行。1959年，曾經成立中國音樂組，由張永壽做指揮，但舉行過一次公開演出就解散咗。
1974年，正式開始職業化，由當時市政局資助，係香港最早嘅職業化西樂管弦樂團。樂團有89位成員，每年有超過100場表演。樂團每年亦演出70幾場免費交響及室樂音樂會。為咗配合音樂教育計劃，響香港好多間大學舉行巡迴舉行交響音樂會，加上示範講解，令到大、中、小學生認識古典音樂。
鄭君綿係香港一個話劇演員、播音員同電影演員。佢喺香港華仁書院讀書，1935年開始演員生涯，1936年開始拍電影。1941年入澳門電台做播音。1950年代開始係投身電視圈發展，由麗的呼聲開始做藝員，之後就1970年代加入TVB電視台嘅做主持《歡樂今宵》，1995年8月2號佢喺別墅家中病死，終年78歲。
鄭君綿出身富貴家庭，祖籍廣東寶安，老竇係東區遊樂場老闆，又有做運輸公司。鄭君綿鍾意唱歌演話劇，但佢老竇就反對，覺得做戲無出色，之後要佢管理佢間運輸公司，但鄭君綿唔肯，結果俾佢老竇趕咗出街，據聞當時鄭君綿全身只係得一蚊，搞到要瞓街。
1950年代，鄭君綿入咗麗的呼聲當電視台做嘢，當時麗的呼聲需要演一啲話劇，鄭君綿就開始喺麗的呼聲做話劇，同時又拜盧家熾為師學唱粵曲，之後參演過好多粵劇。又錄咗好多粵曲唱片，不過以諧趣粵曲為主，間唔中都會唱啲正經嘢。
鄧寄塵係廣東南海人，南海中學畢業之後就入咗羊城音樂社做撰曲，戰後喺廣州新生電台同時代電台做播音藝員，1949年加盟香港嘅麗的呼聲廣播電台做，佢以一個人扮八把唔同嘅聲嚟做恢諧廣播劇，而獲得「諧劇大王」美譽。
1950年鄧寄塵開始拍電影，主力恢諧嘅喜劇，第一部有份演嘅戲係《蛇王》，而第一部擔正主角嘅戲係《烏龍夫妻》。1951年到1981年之間總共演多過一百部戲。其中同新馬師曾合作嘅「兩傻」系列特別經典。其他代表作重有《失魂魚》、《十字街頭》、《荒唐鏡五鬥陳夢吉》、《兩傻遊天堂》等等。
周聰廣州出世，1936年嚟香港，1950年代出過好多唱片，初期唱粵曲，後來主力唱粵語流行曲。1950年代中期開始做播音，喺香港電台同麗的呼聲都主持過音樂節目，有「播音皇帝」外號。佢又喺推動粵語流行曲方面好熱心，有作曲同填詞，後來黃霑喺專欄尊稱佢做「粵語流行曲之父」。
爾種音樂，用音樂儀器同埋電子音樂科技來製作。換句話講，聲可以分電子機械方式製作，同埋用電子科技製作。Telharmonium、Hammond organ，以及電結他，都係用電子機械儀器製作聲音。純粹電子聲音，可以利用好似Theremin、聲音合成器，重有電腦等儀器製作。
電子音樂試過幾乎完全與西方藝術音樂連結，但自從二十世紀六十年代晚期以後，電子音樂科技意味住使用電子方式製作音樂，越來越流行普遍。今日電子音樂，有各式各樣，範圍由實驗藝術音樂，到流行形式嘅電子舞曲都有。
廣義電子音樂，喺電影配樂、廣告配樂、流行曲、搖滾樂裏面，樣樣都見到。狹窄嚟講，電子音樂以電子製造或處理嘅聲音為主要種類，包括一些實驗電子原音音樂、亦包括各種電子舞蹈音樂，如浩室、鐵克諾音樂、出神與迴響貝斯等種類。
粵語長片係專指香港1950年代到1970年代拍嘅粵語黑白電影，片長一般都有兩到三個鐘頭，節奏比較慢。當時嘅粵語長片成功取代戰前大陸國語片喺香港嘅流行地位。不過到1970年代頭開始，粵語長片亦逐漸畀彩色嘅港產片取代。
李小龍16歲時拜葉問為師學詠春。除此之外，佢重練過洪拳、白鶴拳、譚腿、少林拳、戳腳、節拳等等。1957年佢奪得香港校際拳擊比賽少年組冠軍。1959年5月去咗美國西雅圖嘅華盛頓大學讀哲學同心理學。響美國嗰陣，佢仍然進修緊武藝，除咗傳統中國武術之外，重研究西洋武術，正式確立咗佢嘅武道哲學「截拳道」。
1964年佢出席咗美國加州長堤國際空手道錦標賽。響嗰度佢被電視劇《蝙蝠俠》製作人威廉多茲爾賞識，邀請試鏡。結果喺1966年4月30號，李小龍同美國廣播公司簽咗30集電視劇《青蜂俠》嘅演出合約，飾演配角「加藤」，但只能夠播出一季共 26 集。
李小龍係香港電影史上一個最具影響力嘅人物，尤其係佢以功夫武打片挽救咗當時瀕臨玩完嘅港產片，重開創咗華人打入荷里活嘅先河。喺呢一點上，華人演員入面，都暫時重未有其他人可以好似李小龍咁，影響全球之外，重風靡咗好幾十年。
《跳飛機》係無綫電視翡翠台播映嘅一個細路電視節目。最初由Sunny哥哥主持，之後有商界人士希望Sunny哥哥做細路雜誌《辛尼哥哥》嘅編輯，於是無綫電視炒咗Sunny哥哥，搵咗王愛明接任主持。1982年，《跳飛機》畀同類型細路電視節目《430穿梭機》取代。
響2009年，佢寫評論話菲律賓係「僕人國家」，被菲律賓政府列入黑名單。後尾陶傑喺電臺節目光明頂用西班牙語向菲律賓人公開道歉，兼向菲律賓駐香港總領事解釋呢件事。喺發行《HK Magazine》嘅Asia City Publishing Group陶傑發表道歉啟示，指「很多人讀出非文章本意，該公司向讀者保證絕對尊重菲律賓人」。
天龍八部，係佛教護法中以天、龍為首嘅八種神話種族，包含天眾、龍眾、夜叉、乾闥婆、阿修羅、迦樓羅、緊那羅、摩呼羅迦八類佛教護法神。天龍八部，又叫龍神八部、八部鬼神、八部眾。金庸借名，寫成武俠小說《天龍八部》。
飛行棋係十字戲類遊戲，以模擬飛機飛航做主題，遊戲以飛機由機場起飛至目的地，最快去到目的地就贏，所以叫做飛行棋。飛行棋係中國參考英國十字戲發展出嚟嘅，而英國十字戲係由印度十字戲演變出嚟。傳聞係因感激美國飛虎隊喺二戰時期對中國嘅援助而發明嘅一種遊戲。
《多啦A夢大富翁》，原名《叮噹大富翁》，係套用多啦A夢做主題嘅大富翁電腦遊戲，由香港智傲網絡遊戲集團喺1998年12月推出，2007年2月再版。呢套遊戲攞到日本小學館授權同埋一齊開發，由無綫電視原班配音員負責配音工作。
機械族領袖「龐貝」希望凝聚各物種、守護姆姆，創建和諧嘅世界。但係，嚟自元素所誕生名為「歸者」嘅種族出現，佢哋發現「姆姆」同自身起源息息相關，所以歸者夏馬西嚟到泰倫斯大陸，要求龐貝交出姆姆，但結果被拒絕。
當中一名叫「依貝思」嘅代偶引起咗歸者「因其都」嘅注意。兩人互生情愫，依貝思有咗因其都嘅細路。依貝思因懷孕一事，俾恩莉兒捉住公開處刑。蒼璧一行費盡方法，總算救出依貝思，但所有反抗歸者嘅代偶亦失去咗自由，受困於歸者領地之中。
《神魔之塔》嘅戰鬥介面、屬性設計、轉珠介面、傷害計算公式、剋制屬性曾經係極度相似。亦同樣有好友隊長制度、友情點數、抽蛋制度。而召喚獸嘅動作設計同《龍族拼圖》召喚獸嘅動作結構好似，因此被指出同《Puzzle & Dragons》有好多相同嘅地方，俾網民嘲笑做「神抄之塔」。
製作人曾建中透過媒體否認指控，指出佢哋喺製作遊戲時參考咗唔少遊戲，並講到新嘅諗法通常係基於舊有嘅想法而出嚟。雖然《Puzzle & Dragons》創辦者山本話唔會追究，但雙方支持者仍有好多爭拗。但喺 2021年嶄新時代後，大部分設計已經同 1.
老火湯，又叫煲湯，係粵港澳以至中國大陸、台灣地區常見嘅菜式，由於嶺南地區氣候炎熱潮濕，因此啲人鍾意飲滋身補益效用嘅老火湯，通常用壓力煲、真空煲、電子瓦罉、鋼鍋或瓦鍋等將各種蔬菜、生果、肉類或中藥熬幾個鐘而成。
含豐富蛋白質嘅嘢食係老火湯嘅最佳材料。熱力可以幫助蛋白質分解，令佢更易被人體吸收，而湯料如果含水溶性纖維，加熱後亦會更易釋出水中。所有礦物質、維他命A、E、K、水溶性維他命B3、B5、B6、B12、部分抗氧化物、有益活性成分同荷爾蒙亦唔易被熱力破壞，可以保存喺湯度。
湯水煮滾後，用中火續煮嘅時間，唔適宜超過兩個鐘。水加熱到沸點後先加入湯料，可消除湯料所含嘅氧氣，營養被破壞嘅機會亦降低。壓力煲提升湯嘅沸點，減慢煲湯所需時間，減低營養被破壞嘅程度，但間中出現爆炸意外，用嗰時要特別小心。
金鐘雖然係中環一部份，但係佢自英國1841年得到香港開始，就係英軍軍事重地，三軍司令官邸都係響呢區。威靈頓兵房、域多利兵房、美利兵房、同金鐘船塢。金鐘呢個名就來自金鐘船塢呢個海軍船塢，因為裏面有個金色銅鐘而來。
因為佢響中環同灣仔市區中間，阻住市區發展，亦唔可以響海邊加新路，所以開埠以來，香港政府一直都想佢搬走，不過礙於英軍反對而無結果。1970年代起，軍事模式同百年來已經好唔同，無必要響市區大量駐軍，所以英軍同意逐漸搬走，畀返啲地香港政府。
美利樓搬咗去赤柱做古蹟，而1878年就有嘅海軍船塢就填平，喺對出新填地起咗添馬艦海軍基地同威爾斯親王大廈英軍總部，即係今日駐港解放軍總部。淨低嘅旗杆屋，即係前三軍司令官邸，變成茶具文物館。其他嘅地方最尾唔係變成公園，就係寫字樓，或者政府辦公大樓。
呢區最主要有兩個大道，一條係金鐘道，以前係皇后大道東一部份，有香港電車行過。以往未拉直之前，裏面有一個金鐘道死亡灣角，成日有大單交通意外。另一條係夏愨道，較為近海邊，打通咗灣仔告士打道同中環干諾道中。
林村許願樹，香港名樹，位於林村放馬莆村，村民叫香仔樹。原為村民習俗，拜天后，拋掛寶牒上樹，之後香港出咗名，冠以許願樹，變成許願勝地，榕樹不勝負荷，今改以膠樹代替，亦種新樹分擔，石頭改用橙。榕樹就近林村天后廟，廟建於大清乾隆年間。
林村許願樹，如今有榕樹兩樖。最初更無指名邊一樖，樟樹、洋紫荊樹，都做過許願樹。村民視樹為神靈，樹根處燒香蜡燭冥鏹祈褔許願，稱為香仔樹。後來村製寶牒，姓名、出生年月日及願望，寫落寶牒，附加百解符、貴人指引及祿馬衣等，綁石，然後誠心參拜，後拋上樹幹，唔跌即願望可成真。
拋寶牒許願，原本道教流傳習俗。大埔放馬莆村民，新年到天后廟拜過天后，就喺廟外大樹，拋寶牒許願，久而久之，村口大榕樹就變咗許願樹。村中習俗，原甚少人知。一九九八年，無綫電視劇集《冤家宜結不宜解》，習俗由此廣傳開去，吸引香港人甚至外地遊客，去林村許願樹許願，新年期間甚旺。
許願樹因年代而變，原本天后廟側，第一代通心大樟樹，第二代洋紫荊，先後燒死。善信後來改拜百年大榕樹，村內又移植榕樹仔，視為第三代。林村許願樹兩樖，各司其職，細求子女同姻緣，大求學業、事業、家宅、財運同健康。
許願樹受到寶牒纏繞，變得脆弱。二〇〇五年二月十二號，年初四，許願樹不勝負荷，主幹塌下，兼多人受傷。當局明令禁止拋寶牒上樹幹，改設木製許願架，供遊人掛上寶牒，教樹休養生息。然而，仍有遊客不理勸喻，寶牒拋上樹。
政府有出力救樹，之不過重傷，只得四成生命力，無復原跡象。專家曾視察過，許願樹無新氣根「落地生根」，綠葉買少見少，斷定許願樹步入衰老期，估計五年十年內枯死。二〇〇八年，三年急救，許願樹大病初瘉，有生新葉新氣根。
二〇〇八年三月三十號，林村鄉公所，自廣州增城移植棵細葉榕，做許願樹，距舊樹十米。樹齡六七十年，高二十英呎，修剪成樹托二十三個。同時鄉公所會斥資三百萬港圓，興建設施，包括加設許願石及建許願廣場。新樹禁擲寶牒，樹旁安放鐵架供市民掛上寶牒。
互聯網係香港文化嘅重要一環，有唔少影響力，其中巴士阿叔同埋名人陳冠希鹹相案等引起巨大迴響。網絡文化同傳統媒體以及網絡媒體經常相互影響，例如蘋果日報同埋100毛，高登/連登網民意見更不時成為後者嘅取材內容。
《我愛HK開心萬歲》，又叫《我愛香港開心萬歲》，係香港邵氏兄弟同無綫電視合拍嘅電影，由曾志偉、梁家輝、吳君如、袁詠儀、李治廷同陳法拉領銜主演，導演曾志偉同鍾澍佳，監製曾志偉。2011年農曆新年上映。續集叫《2012我愛HK喜上加囍》。
歲月神偷係一套2009年港產片，由羅啟銳張婉婷夫婦導演，吳君如同任達華主演。嚮2010年2月《歲月神偷》曾經得到國際電影獎項。《歲月神偷》主要外景嚮上環永利街。歲月神偷係一套劇情片，描寫一家香港人點面對環境改變，內容感人。
《獅子山下》係香港電台電視部製作嘅實況劇集系列，由1972年開始唔定期製作，以處境故仔方式反映一般市民嘅生活同佢哋對社會民生嘅睇法，亦反映出當時草根階層嘅掙扎歷程、點樣面對種種生活挫折，並見證香港歷史。
維多利亞公園 ，簡稱維園，係喺香港嘅一座大公園，位於香港島銅鑼灣嘅高士威道。公園總共佔地有大約19公頃，有6個足球場，係全香港人流最多嘅公園之一。個公園屬於灣仔區，過咗馬路就係皇仁書院、海軍球場同埋香港中央圖書館。
香港童軍總會係香港嘅童軍組織。最初係一班商人響1909年搞起，之後到咗1914年，聖約瑟書院響英國童軍總會登記成立童軍旅，1915年正式成立。咁樣英國童子軍總會就成立咗香港分會。1977年，香港分會就由英國總會分咗出來，做咗世界童軍運動組織第111個成員，同埋香港法例1005章確定佢法律地位。
香港童軍總會開咗好多營地，好似基維爾營地、大潭童軍中心咁。家下總部就響九龍尖沙嘴香港童軍中心。成個會由香港總監負責，下面有5個地域分做35個區。2005年有制服成員78523人，2700個旅，係全香港最大嘅制服青少年團體。
英國童軍運動響1907年開始，1909年帶到香港。1911年，英國商人同軍人就響香港搞童軍旅。響1912年4月16號上晝六點鐘，貝登堡坐 H.M.S. Lutzou 嚟到香港，重同港府官員響港督府食飯，傾下響香港搞個分會，同埋點樣響香港推行童軍推行。
1964年香港代表團以觀察員身份參加喺馬來西亞舉行嘅「第4屆遠東區童軍會議」。翌年香港總監羅徵勤太平紳士用「英國代表團成員」身份參加喺墨西哥舉行嘅「世界童軍會議」。1966年香港更派出代表團參加喺英國舉行嘅「第4屆世界童軍訓練會議」。
1971年係香港童軍鑽禧年，童軍總會喺新界青山舉行一連7日嘅「鑽禧大露營」。營期原定喺7月22至28號舉行，由於7月22號颱風襲港，營期順延一日，改喺7月23至29號舉行。大露營主題係「大同」，希望藉此發揚童軍天下一家，情同手足嘅精神，近5,000人參加。
1975年3月17號，英聯邦總監羅保爵士訪港，並建議香港加入世界童軍組織，成為一個獨立會員。1977年4月16號總會脫離英國童軍總會，成為世界童軍組織嘅第111名會員，行政亦正式獨立，有自決自主嘅權利，自負權責。
1978年「第11屆亞太區童軍會議」由香港主辦。成為香港自晉身世界童軍組織成員後，首次舉辦嘅一項國際性童軍活動。一連7日嘅會議以「八十年代之童軍運動」為主題，參加者來自19個亞洲太平洋區嘅童軍代表，達300幾人。
總會喺1982年3月成立「天虹計劃」工作小組以及實驗旅團，目的係將童軍活動推廣至童軍以及幼童軍支部年齡嘅女性同埋8歲以下嘅兒童。基於試驗結果以及工作小組之建議，總會喺1984年10月正式進行「天虹計劃」。
「香港鑽禧大露營」─1986年12月27號至1987年1月1號喺西貢大埔仔舉行。呢次大露營以「邁進」為主題，意思喺童軍運動正邁步向前，與時代並進，邁進另一個新紀元。營友來自世界各地13個國家嘅童軍，多達5,143人參加。
1997年1月1號起，許招賢先生獲委任為香港總監，接替卸任嘅周湛燊博士。周博士帶領香港童軍運動邁向新紀元，佢策劃起樓高25層嘅香港童軍中心，為童軍總會成為一個自給自足嘅制服服務機構。許總監亦喺上任後訂定一連串發展計劃，以配合拓展童軍運動嘅工作以及提高質素，期望喺2002年達成拓展成員人數至83,000嘅目標。
「香港童軍跨世紀大露營」於1999年12月28號至2000年1月2號舉行，地點係西貢郊野公園灣仔半島。主題係「邁向新紀元，同享大自然」，達3,350人參加。喺營期其中一日，參加者更喺5分鐘內造出世界最長嘅平結鍊，當中共有4,500個平結，全長6,858米。
喺2002年4月26號至28號期間，協助世界童軍基金會於香港舉行「第45屆貝登堡會士會盟」，瑞典國王卡爾十六世‧古斯塔夫親臨香港童軍中心出席。呢次活動為世界童軍基金會籌得385,000美元，更獲瑞典國王嘅高度讚揚，進一步肯定香港童軍對世界童軍運動嘅貢獻。
副香港總監許宗盛先生，MH 2002年7月15號至19號期間喺希臘舉行嘅第36屆世界童軍會議中被推選為世界童軍委員會委員之一，成為第2位被選擔任呢個要職嘅香港童軍成員，參與世界童軍運動嘅管治工作。許宗盛總監更喺2005年9月5號至9號喺北非突尼西亞舉行嘅第37屆世界童軍會議中獲選為世界童軍委員會主席。
自2003年非典型肺炎喺香港爆發，加強保障個人以及公共衛生成為抗禦傳染病蔓延嘅首要任務。為支持政府推行「全港每月清潔大行動」，童軍總會特別發動「香港衛生先鋒抗疫大行動」，以喚起全港市民對清潔香港嘅關注，並於2003年6月15號舉行啟動禮。
「露營」係童軍主要嘅活動之一，童軍總會特登喺2004年1月24號至27號喺深圳舉辦「深港青少年交流營」，藉此向內地青少年介紹童軍別具特色嘅訓練和活動，亦令童軍成員有機會加深對祖國嘅認識以及了解。呢次露營活動以「攜手邁進2004」為主題，係童軍總會首次同深圳市青年聯合會以及深圳市少先隊工作委員會合辦嘅交流營活動，共有490名香港童軍及360名深圳市青少年參加。
2006年係童軍運動喺香港發展嘅第95年。呢年童軍總會舉辦咗逾20項慶祝活動，包括嘉年華、競技、演唱會、交流營、攝影比賽、晚會等。喺2006年12月27號至2007年1月1號期間，童軍總會更喺即將發展為西九龍文娛藝術區嘅地方舉行「2006年香港童軍95周年紀念暨2007年世界童軍100周年紀念大露營」，不但將整年嘅95周年慶祝活動推向高峰，更為2007年世界童軍運動100周年紀念活動揭開序幕。
呢項活動創下咗多項第1次，包括首次喺城市中心露營、首次邀請內地偏遠省市嘅青少年參與香港童軍嘅國際性露營、亦係首次開放營地畀非童軍人士參觀。呢次大露營共有4,221名來自本港、澳洲、加拿大、韓國、蒙古、星加坡、台灣、泰國、澳門嘅童軍以及重慶、江蘇、嘉慶以及深圳嘅青少年參加，參與開放日嘅人數超過3,000人。
香港童軍總會籌建多年嘅「王兆生領袖訓練學院」喺2007年初啟用。學院唔單止為領袖訓練提供完善而專業嘅設施以及訓練場地，更為香港童軍運動奠定重要嘅里程碑。學院喺西貢沙咀，除咗有多項基本配套設施，重包括多用途禮堂、講室、營舍、食堂、洗滌間、浮橋以及戶外活動場地，重有歷奇活動設施。
2007年係世界童軍百周年，童軍總會除咗喺2007年7月底派出歷來最龐大嘅香港代表團，超過600人參加喺童軍運動發源地英國舉行嘅第21屆世界童軍大露營，亦喺7月29號至8月2號於香港西貢萬宜水庫西壩舉行「慶祝童軍百周年世界同步大露營」，呢次活動採用「團隊挑戰」形式，要求營友用小隊制度完成各項活動，包括「水陸挑戰」同埋「終極挑戰」，鼓勵營友透過小隊挑戰活動嚟提高合作精神，同埋享受童軍生活及露營嘅樂趣。
香港童軍總會同香港理工大學專業進修學院合作推出嘅「領導及管理文憑」喺2007年9月推出，由30個學分組成，「領袖木章訓練系統」佔其中9個學分。課程內容融合領導才能理論、實踐以及現代管理模式，目的除鼓勵童軍領袖以考取木章為獲得具大專院校認可嘅學術資格、自我增值以及持續進修之外，並有助童軍運動以及領袖嘅個人發展。
馬來西亞文化融匯咗馬來西亞各個民族唔同嘅文化。最早生活喺呢笪埞方嘅係馬來西亞原住民Orang Asli，佢哋依家仲喺處。之後係馬拉人，喺古時候由亞洲大陸遷徙到呢度。再到後來嘅華人同印度人，佢哋同馬來西亞嘅貿易同移民逐漸增加，所以華人文化同印度文化對馬來西亞文化嘅影響亦都好深。
卡達山杜順族係沙巴州最大族群，佔沙巴州人口大約30%。嗰個族群其實包括兩個部落，分別係卡達山族同杜順族，因為語言同文化相同，所以合二為一。不過，卡達山族主要住喺平坦河谷三角洲，嗰度適合種植水稻，而杜順族主要住喺沙巴州內陸嘅丘陵同山區。
統稱為達雅克人嘅伊班族、比達友族同烏魯族係沙撈越州嘅主要少數民族。達雅克意思係上游或內陸，係沿海地區伊斯蘭人口用嚟稱呼200幾個部落群體嘅總稱。佢哋一般都住喺長形房屋入面，呢種傳統社區房屋可以容納到20至100個家庭。
馬來西亞多元種族語言有馬來語、英語、華語、印度語，其中以馬來語係馬來西亞官方語言，而英文可被視為實際行政語言。馬來西亞華人除咗講華語，亦有講閩南話、廣東話、客家話、潮州話、海南話。淡米爾語係馬來西亞印度人嘅通用語言，亦有啲印度人用泰盧固語、馬拉雅拉姆語同旁遮普語。
雖然馬來文係馬來西亞官方語言，而英文係第二主要語言。因馬來西亞經歷過殖民統治，再加上馬來西亞係一個多元化民族國家，當中以馬來人、華人同印度人佔大多數，佢哋喺同一種群之間多數講返自己嘅語言，受唔同文化嘅影響唔多唔少會加入一啲特別詞彙喺英文同中文入面，而形成咗馬式英文同馬式中文。
馬來西亞飲食體現出呢個地方居民種族嘅多元，所以飲食文化十分之豐富。馬來西亞本土同周邊國家嘅文化都影響咗馬來西亞飲食，尤其是係馬拉菜、唐餐、印度菜、泰國菜、爪哇菜同蘇門答臘菜。其中一個好緊要嘅原因係，馬來西亞舊陣時係香料貿易嘅重要通道。
娘惹菜口味濃重，使用多種嚟自馬來料理常用嘅香料，好似係小蔥頭、薑、薑花、辣椒、薄荷葉、香茅、叻沙葉、班蘭葉、肉桂、蠟燭果、羅望子、香菜籽、蒔蘿、蝦醬、青檸、鹹蝦醬、豆醬、棕櫚糖等，講究將香料研磨杵碎，調成稠糊嘅配料。
娘惹菜嘅經典特色菜餚有叻沙、烏打、娘惹粽、娘惹糕點、黑果燜雞等。其中黑果燜雞係一道典型嘅費工費時料理，主要配料黑果產自馬來西亞，係一道娘惹傳統嘅家傳菜餚，需人工一粒一粒處理黑果堅硬外殼，唔係主打娘惹菜嘅餐廳一般好難品嘗到。
好多運動都係馬來西亞受歡迎活動之一，其中羽毛球舉辦過大大小小嘅比賽。其中馬來西亞、印尼同中國喺1949年以嚟一直舉辦湯姆斯盃，吸引成千上萬觀眾欣賞。馬來西亞選手由馬來西亞羽毛球協會代表出席國際賽事，其中出名參與者有李宗偉。
壁球運動由英國軍隊喺殖民地時期帶到嚟馬來西亞，喺1939年舉辦第一次比賽。馬來西亞壁球協會喺1972年6月25號成立，並喺亞洲壁球比賽中多次攞佳績。其中馬來西亞草地滾球協會喺1997年成立，並已經成為強大國際團隊領域，並取得好大進步。
自1950年以來，馬來西亞就以「馬來亞」名義參加英聯邦運動會，而1966年以馬來西亞名義參加英聯邦運動會，喺羽毛球運動中佔主導地位，並喺1998年喺吉隆坡舉辦了一次比賽。1998年英聯邦運動會，馬來西亞火炬手人數首次超過東道主英國。
馬來拳係一種馬來武術，亦係一項國際運動同傳統舞蹈形式。呢種武術喺馬來群島已經有幾百年歷史，特點係用行雲流水般嘅步法，令對手暈頭轉向。據說，通過練習馬來拳，能增強伊斯蘭教所推崇嘅心靈力量。每逢婚禮同節慶活動，馬來人成日伴著鑼鼓表演呢種古老武術。
藤球係一種傳統球類運動。藤球係用竹條編成，除咗前臂同手，比賽者可以用身體任何部位傳球。藤球有兩種玩法，可以圍成一圈或者踢過網。最初嘅玩法係比賽者圍成一圈，確保唔畀藤球落地。今時今日嘅玩法係喺場地中間設有球網，雙方將球踢到另一方半場。
馬來風箏係一種傳統風箏，喺馬來西亞半島東海岸吉蘭丹州盛行。以前嘅人成日喺收割稻米之後放風箏。呢種巨型風箏高度可長達 3.5 米。五彩繽紛嘅風箏上畫滿當地動植物圖案，其中馬來西亞航空嘅logo都係根據呢個風箏嚟設計。
Gasing係一種巨型陀螺，有5公斤重，似一個盤子。以前嘅人成日喺收割稻田前玩陀螺，佢需要力量、協調性同高超技巧。先將一條繩繞喺陀螺上面，然後猛拉繩子，陀螺就開始旋轉。呢個時候用一條中間開叉嘅木棍將陀螺挑起嚟，送到一個帶金屬容器嘅矮樁上。
鐘格係古代女性一種數學遊戲，當時嘅道具好簡單，喺地上挖幾個窿，再揾一啲羅望子種子。依家就用一塊橢圓形木塊，上面有兩排窿，每排各有5個、7個或者9個窿，末端嘅窿叫做「家」。鐘格係一種兩人遊戲，可以用貝殼、彈珠、石仔或者羅望子種子嚟玩。
馬來西亞自古就係世界交通樞紐，有頻繁東西文化交流。其中，華人帶嚟中國茶葉，亦喺呢度分發銷售中轉。之後英國殖民地年代，英國人喺馬來西亞開拓茶園，到依家仍然存在，例如金馬倫高原嘅茶山。馬來西亞華人亦係大中華地區以外，最大嘅中國茶葉消費群組。
2013年開始，大多數馬來西亞馬來人女性都戴頭巾。喺1979年伊朗革命之前，使用呢種頭巾並唔罕見，戴住頭巾嘅婦女通常住喺內陸地區。1970年代後，當馬來西亞同新加坡嘅馬來人之間對宗教保守主義興起時，頭巾使用有所增加 。
最能展現馬來西亞多元文化同多種族傳統嘅，莫過於音樂同舞蹈。無論係本地馬來人、原居民定係沙巴同沙撈越各個族群嘅舞蹈都各有獨特特色。華人、印度人同葡萄牙人遷居馬來西亞後，佢哋家鄉嘅傳統舞蹈亦隨即融入馬來西亞文化同傳統。
馬來手鼓係最流行嘅馬來傳統樂器，喺各種節慶活動中廣泛使用，例如國慶遊行、各種公務活動同婚禮中。佢有啲似鈴鼓，只係無叮當作響嘅金屬圓片。馬來手鼓最常用於大型樂隊，通過重疊多個層次節奏，產生富於變化嘅節奏組合。
沙辟係Orang Ulu族嘅傳統長笛，由用一段木料掏空而成，再繪上彩色花紋，堪稱木雕精品。過去佢用於長屋內嘅治病儀式，而且係獨奏，之後逐漸用喺各種娛樂表演。佢奏出嘅主題音樂通常用於伴舞，例如英雄舞同犀鳥舞。
英雄舞係沙巴同沙撈越伊班族嘅傳統舞蹈。佢通常出現喺鳥神慶典。伊班族曾經係沙撈越最得人驚嘅獵頭者，佢哋戴住精美頭飾，手持華麗長盾，威風凜凜地來回跳躍，令人為之陶醉。呢種舞蹈就係獻給凱旋歸來嘅部落勇士，英雄舞表演者都係男性。
犀鳥舞係沙撈越肯雅族女性嘅傳統舞蹈。舞蹈主題係歡樂同感恩，創作者係肯雅族王子 Nyik Selong。過去，每逢部落勇士獵頭歸來或者每年豐收慶典，族人都會跳起犀鳥舞以示慶賀。係一種用沙辟伴奏嘅單人舞，舞者手持犀鳥翎毛做成嘅靚羽扇，象徵呢種神鳥隻翼。
馬來西亞有完善嘅華文教育體系以及獲得龐大華人社團支持，所以保留咗大量蘊含中華文化嘅音樂傳統。另外，馬來西亞亦有好多出名華裔音樂人同歌手，好似巫啟賢、黃明志、梁靜茹、王光良、品冠、張智成、宇恆、曹格等。
大牌檔又寫大排檔，係廣東同香港一種好受歡迎嘅露天食肆，最大特色係冇冷氣同埋唔係太企理、有好多唔同種類嘅食品、抵食、同埋夠鑊氣。喺香港，雖然被視為香港人嘅集體回憶，但係真正嘅大牌檔到今時今日已經買少見少。
呢類無牌經營嘅熟食檔喺19世紀末開始出現，向收入低微嘅人提供包括粥、飯、麵等等嘅平嘢食。除咗中環之外，灣仔同埋跑馬地馬場周圍都有唔少熟食檔。其實，1918年跑馬地馬場大火就係由平台下面嘅熟食檔引起。另外，喺一啲碼頭附近亦有呢類熟食檔，叫做為食碼頭，專做搭船過海嘅乘客生意。
第二次世界大戰之後嘅1945年，香港嘅殖民地政府為咗令到喺戰爭期間死傷嘅公務員嘅屋企人有嘢做，所以就發咗啲特別嘅牌照畀佢哋喺公眾地方開熟食檔。個牌上面有持牌人嘅相。因為呢種牌畀一般嘅牌大張，所以就俾本地人叫做大牌，而呢類熟食檔就順理成章叫埋做大牌檔。
1975年之後，好多大牌檔搬咗去一啲好似尖沙咀海防道之類嘅臨時街市，又或者由市政局管理嘅市政大廈入面嘅熟食中心度經營，以便監管。為咗改善公眾衞生，政府又喺1983年起陸續向持牌人贖返呢種牌照。由於大部分持牌人都已經年紀大，同埋牌照只可以轉讓畀配偶，好多持牌人都將大牌交返畀政府，要番啲賠償。
到咗而家，好多大牌檔都係生存喺熟食中心，而有部分較為成功嘅就搬咗去有冷氣嘅鋪位度經營。但係，或者係因為舊式嘅大牌檔象徵住好多香港人嘅集體回憶，佢哋好多都會認為呢啲搬走咗、唔再係喺路邊開檔嘅大牌檔係唔及得舊時嘅咁好食。
望夫石，香港一石，亦係香港名勝，喺沙田紅梅谷對上，遠處睇似亞媽孭仔而聞名，似等老公返來，因而叫望夫石。石喺一山之上，山高二百五十一米。頂頭巨石相疊，大數十圍，六七人高。由紅梅谷上望石夫，大概爬二十分鐘。
閩南文化，又有嗌做閩臺文化、臺閩文化、福佬文化或者河洛文化，係閩南人自古以嚟發展嘅民系內涵、思想同習俗。呢種文化主要分佈喺福建嘅南部，傳統係以泉州同廈門做文化中心。由 17 世紀開始，閩南文化開始隨住閩南人向海外移民發展，並成為咗東亞好有影響力嘅一種文化－台灣、新加坡、同埋馬來西亞嘅華人移民多數係屬閩南裔，所以閩南文化對呢啲地區嘅文化都好有影響力，尤其係台灣嘅流行文化將閩南文化發揚光大。
閩南話，又叫「台灣話」或者「福建話」，係唐話嘅一種，屬於孤立語，係古代嘅閩越人用嘅閩越話同後嚟漢人入閩帶嚟嘅古漢語嘅結合，佢保留咗少少閩越話嘅特徵，但係比起官話更加接近古漢人嘅語言。同其他南方唐話一樣，佢有大量嘅唐字用詞同本地詞彙嘅融合。
閩南話可以用好幾種唔同嘅文字嚟寫。閩南話白話文字最早有得追溯到 16 世紀大明皇朝嘉靖年間嘅傳奇作品《荔鏡記》。後嚟喺大清時期，歌仔冊開始喺閩南同臺灣流傳，而歌仔冊文字因為咁做咗閩南話書寫嘅先驅，對後世臺閩字嘅發展有好犀利嘅影響。
歌仔冊係種有代表性嘅通俗閩南話白話文學形式，起源喺 18 至 19 世紀，係歌仔由口頭流傳轉變做用文字寫低嘅產物。歌仔冊嘅內文多數係「七言」嘅韻文文學，用閩南話讀會押韻但唔多整齊。歌仔冊文字嘅使用冇乜統一嘅標準，成日都係用擬音、訓讀或者造字嘅模式嚟寫。
除咗咁，閩南地區重有福建土樓呢種特色建築物。土樓係閩南人嘅特色建築，起源自漳州。土樓嘅起源有得追溯到 7 世紀尾嘅大唐陳元光，佢帶兵 58 姓落戶閩南。閩南地區有好多圓形嘅山頭，到咗今日重遺留咗古代兵寨嘅遺迹。
圓形嘅山頭唔啱起方形山寨，所以山寨嘅遺迹多數呈圓形。呢啲圓形嘅山寨就係圓土樓嘅原型。初頭嗰啲圓形兵寨得一層，後嚟逐漸咁演變做民居，為咗慳耕地，就向高發展，成為多層嘅圓土樓。客家人搬咗去閩南之後，為咗防衛嘅需要，所以學閩南人咁起啲土樓嚟住。
閩南人出咗名識整雕塑。座落喺泉州清源山嘅 9 尊石造雕像係宋元時期閩南嘅重要宗教遺跡，包括咗老君岩、瑞像岩、賜恩岩、彌陀岩、碧霄岩、西峰岩、千手岩等，涵蓋咗道教、大乘佛教同埋藏傳佛教等嘅宗教象徵。其中老君岩係中國現存最大嘅宋代道教石像，具有好高嘅藝術同歷史價值，重係泉州清源山嘅標誌性觀光景點。
呢樖嘢睇落去好似把遮噉，而花嘅方面，佢啲花瓣都幾靚吓，而花冠係紫紅色，總狀花序。開花週期係成年，幾乎一年四季都可以見到佢開花，尤其係春、秋呢兩季最多，但係啲花都唔硬淨。呢樖嘢一般鍾意喺有太陽嘅地方嗰度生，佢喺適應地方能力方面都幾犀利吓，重生得好快添。
香港特區區旗設計喺1990年2月16號定案，1990年4月4號喺第七屆全國人民代表大會第三次會議中通過，1996年8月10日由特區籌委會通過使用暫行辦法。1997年7月1號嘅香港主權移交典禮上，特區區旗第一次正式飄揚，取代主權移交以前用嘅香港旗。
香港特區區旗嘅形狀、顏色、同埋洋紫荊圖案，無論喺旗幟正面定係背面睇都係一樣，只係方向有啲唔同。區旗同區徽嘅規格同使用方法，由1997年7月1號生效嘅《區旗及區徽條例》具體訂出。香港政府同時制定咗展示區旗同區徽時必須遵從嘅條件。
主權移交前舉辦過區旗設計比賽，畀香港人參與特區區旗嘅設計。共收到7000份參賽設計，當中嘅作品有「HK」字母、幾粒代表「東方之珠」嘅圓珠，象徵金融中心嘅金錢圖案、白鴿等，作品嚟自美術界、農民、演員、戰士、軍官等。
根據《基本法》第十條，香港嘅區旗係「五星花蕊嘅『紫荊花』紅旗」。《香港法例》第2602章《區旗及區徽條例》訂明，區旗係指1996年8月10號香港特別行政區籌備委員會第四次全體會議通過嘅香港特別行政區區旗。
《皇室訓令》係香港英治時期嘅重要憲制性法律文件，響1843年到1997年生效。入面37條條文提供咗香港行政局同立法局運作具體細則安排，寫明立法程序，同埋進一步明確指出同規範港督嘅權力，係《英皇制誥》嘅補充。
《中華人民共和國憲法》係中華人民共和國嘅憲法，係國家根本，擁有最高法律效力。中華人民共和國一共制定過四部憲法，依家用緊嘅第四部憲法響1982年由第五屆全國人民代表大會通過，並曾經響1988年、1993年、1999年、2004年同2018年五次修訂。
「一個機構兩塊牌子」原則下，操作軍隊實權落入中國共產黨中央軍事委員會，同中華人民共和國中央軍事委員會，合稱中國共產黨同中華人民共和國中央軍事委員會。而中央軍委內部產生同罷免，分別由中國共產黨中央委員會同全國人民代表大會包辦。
《香港基本法》，全名《中華人民共和國香港特別行政區基本法》，係香港特別行政區嘅憲制性文件，自1997年7月1號起，取代咗殖民地時期《英皇制誥》及《皇室訓令》嘅地位，確認咗特區政府嘅組成辦法、權力同責任、同中央政府嘅關係等。
1984年12月19號，中華人民共和國政府同英國政府經過多年談判後，簽署咗《中英聯合聲明》，解決咗香港主權問題。其中《聲明》第三段第12條表明，中華人民共和國將以《基本法》確立香港為特別行政區，重按照一國兩制方針，保持主權移交前嘅資本主義制度，維持50年唔變。
《香港基本法》由基本法起草委員會負責寫草稿，成員包括香港同中國大陸人士。1985年成立嘅基本法諮詢委員會，成員全部係香港人士，佢哋負責喺香港徵詢公眾對《基本法》草案嘅意見。1988年4月，基本法起草委員會公佈首份草案。
根據《基本法》第158條，《基本法》嘅最終解釋權屬於全國人民代表大會常務委員會，但亦規定香港法院可就《基本法》內有關香港自治範圍嘅事務解釋《基本法》。條文本身話，遇有條文有爭議嘅地方，終審法院應向人大常委會要求解釋。
香港公務員 ，係香港開埠後到香港特別行政區時期，同香港政府保持常規僱傭關係嘅僱員群體，分佈喺各個政府部門。另外，以非公務員合約聘請同外判制度下聘請嘅僱員，就唔視為香港公務員嘅一部分。香港特區時代嘅公務員體制，決策局以下嘅公務員須要遵守政治中立嘅原則，效忠中華人民共和國香港特別行政區，同時唔受政治委任官員變動嘅影響，呢個制度嘅好處係可以保障政府施政穩定同公務員士氣。
2002年同之前，香港公務員體系入面最高職位係政務司司長，2003年實行主要官員問責制之後就降到決策局常任秘書長。目前，行政長官、司長、副司長、各決策局嘅局長、副局長、政治助理等都屬於政治任命官員，唔屬於公務員職位。
首長級公務員係指做緊香港公務員首長級薪級第1至第8點高級職位嘅公務員。目前最高職級係首長級薪級第8點，決策局常任秘書長就係屬於呢個職級。香港史上，英屬時期嘅布政司同回歸初期嘅政務司司長係公務員之首，職級屬於首長級薪級第10點。
政務職系又叫政務主任、政務官，係香港公務員職系一種，屬於專業嘅管理通才，喺香港政府入面擔當重要角色。AO會定期被派到決策局同部門擔任唔同職位，負責制定政府政策，被視為係晉身首長級公務員嘅踏腳石。絕大部分政務主任都可以晉升首長級政務官，而大部分現任高層首長級公務員都係嚟自政務職系。
地區直選係香港立法會入面用地方選區做單位並由普選產生嘅議席類型，1991年英屬時期香港立法局設置，1998年特區時期香港立法會沿用。2004年到2020年，呢類議席佔全體立法會議席一半，但2021年政改後比例縮減到22.
喺現有制度下，醫療衛生界、教育界、法律界、會計界、社會福利界、工程界、建測規園界、鄉議局同埋港區人大、政協同全國性團體代表組別嘅所有選民有權以個人身份投票之外，其他嘅公司票、團體票選舉模式，從事該行業嘅普通僱員同從業員都冇功能界別選民資格。
2017年香港行政長官選舉，係香港特別行政區嘅第五屆行政長官選舉，喺2017年3月26號舉行。中華人民共和國全國人民代表大會話過，今次選舉本嚟有機會係香港特別行政區嘅第一次全民普選，但係政改方案畀立法會否決，普選最後搞唔成，模式完全跟返上一屆。
今次選舉提名期喺2017年2月14號開始，2017年3月1號結束，總共接獲3份有效提名。最後由林鄭月娥喺第一輪投票以777票當選，成為香港第一位女性行政長官，香港亦喺2017年進入咗「女主天下」嘅時代，直到2022年林特首放棄冧莊先至完。
2014年9月28號，和平佔中同雨遮革命正式開始。參與嘅黃絲帶人士以「我要真普選」做格言，要求香港政府喺2017年香港特別行政區行政長官選舉度用普及選舉方法選特首同撤回全國人大常委會831決定。政府最後亦都順應民意，喺2017年香港特別行政區行政長官選舉度用普及選舉方法選特首，但係唔係真普選，而要喺人大「8·31」決定嘅框框下普選。
2017年2月3號，曾俊華喺FringeBacker發起競選眾籌計劃。8小時內籌到過百萬，頭三日有成萬五人捐款。截至2017年2月18號晏晝4點，有24395名捐款者，捐款金額達482萬港紙。3月5號，籌款期結束，總共籌到514萬。
2017年2月6號，林鄭月娥推出Facebook專頁「林鄭辦公室」，並上載一條短片，講林鄭點學用Facebook。截至2月7號，佢Facebook第一篇貼文有成3.5萬個「嬲嬲」，讚好嘅得大概3000人。
按人大提出嘅831決定，第五屆香港行政長官嘅產生辦法改動嗰陣，選舉委員會會過渡成提名委員會，人數、構成同產生辦法都要同第四屆一樣，不過由於香港2017年政改方案响泛民主派反對之下通過唔成，選舉委員會維持原狀，直到2021年，中共中央為咗喺香港實行所謂「愛國者治港」，兜過香港本地嘅政改程序，大幅改動選舉制度，其中選舉委員會嘅部分，人數增加至1,500人，選民數目、投票選出嘅委員都大縮水，反而當然委員同埋由團體提名嘅委員相應增加，呢個改動直接違反咗由中共自己提出嚟嘅831決定，引起泛民主派、西方世界一致負評。
2019年9月2號，畀香港政府剝奪參選資格嘅周庭對立法會補選嘅選舉呈請勝訴，區諾軒當選無效，12月17號畀法院拒絕上訴，剝奪議員資格。另一方面，同年9月13號，畀香港政府剝奪參選資格嘅劉頴匡對立法會補選嘅選舉呈請勝訴，范國威當選無效，12月17號畀法院拒絕上訴，剝奪議員資格。
2023年香港區議會選舉，係香港主權移交後第7屆區議會選舉，定喺2023年12月10日舉行，呢次選舉總共產生470個區議員議席，其中有88個地方選區議席、176個地區委員會議席、179個委任議席同埋27個當然議席。
呢場選舉係中共喺2019年香港區議會選舉民主派贏到開巷同親中派輸到甩褲之後輸打贏要，未經香港人同意或者事先諮詢，就強行顛覆香港選舉制度，大幅度削減區議會直選議席數目同比例，恢復返已經廢除咗嘅委任議席，同時將政治審查制度化之後嘅第一次區議會選舉。
由於呢場選舉畀絕大多數香港人及國際社會視為假選舉，即使喺香港政府出盡全力催谷之下，甚至投票時間畀香港政府攞電腦「壞咗」做藉口強行延長一個半鐘到午夜12點，投票率都係跌到得返27.54%，創咗自1982年區議會選舉開始以嚟嘅歷史新低，同上屆71.
2019年區議會選舉，支持五大訴求嘅民主派喺反送中運動浪潮之下贏到開巷，相反畀中共操控嘅親中派就輸到甩褲，呢件事刺激到中共嘅神經。於是由2020年開始，中共就千方百計去打壓反送中嘅民意，先係喺2020年6月30號強行頒布港版國安法，跟住又攞武漢肺炎疫情做藉口，強行延遲原本喺年尾舉行嘅立法會選舉。
2021年7月初，有傳香港政府考慮禁止230個議員宣誓就職，並且強逼佢哋交出自2020年就職以嚟嘅議員袍金同津貼，每人大約一百萬，觸發260幾個民主派區議員被逼大規模辭職，同時有八個區議員因為受到政治迫害或者流亡海外而被強行剝奪議員資格。
香港政府強逼區議員分區宣誓，2021年10月完成四場宣誓之後，香港政府喺冇任何解釋之下老屈49個區議員宣誓無效，強行剝奪議員資格。根據香港政府強行修訂過嘅《宣誓及聲明條例》，被剝奪資格嘅區議員將會被禁止喺之後五年入面參加選舉。
議員人數亦大幅減少，黃大仙剩低兩個議員，中西區得返三個，南區減到四個，令區議會癱瘓。同時原本係少數派嘅親中派乘機偷走包括九龍城、觀塘、灣仔同北區區議會嘅控制權。就算係咁，當時嘅香港特首林鄭月娥喺2021年7月攞武漢肺炎疫情嚴重為藉口，宣佈喺佢任期內都唔會舉行補選，與此同時，香港政府開始不斷扶植原本冇乜人理，成員全部係委任嘅地區委員會，兼且設立關愛隊，分走區議員服務地區嘅功能，重可以用公帑養住一班親中地區組織同區議員覬覦者。
由於呢場選舉係中共強行顛覆香港選舉制度之後第一場區議會選舉，民選議席大減，參選嘅又得返親中派，選舉氣氛比起以往冷清好多，香港政府為咗谷人去投票，出盡資源去宣傳，有香港官員甚至用「無所不用其極」嚟形容，通街都掛滿呼籲人投票嘅旗，同時搵大量藝人同運動員拍廣告呼籲投票，又改編咗《獅子山下》做區選主題曲。
香港政府喺投票前嘅一日，即係12月9號舉辦「區選繽紛日」，免費開放一啲體育場地同博物館，嗰晚更加聯合7大電子傳媒搞咗個大型戶外音樂會《共建美好社區大匯演》。另外，香港政府亦不斷恐嚇呼籲杯葛呢場選舉嘅人，甚至拉咗呼籲杯葛呢場選舉嘅市民，話屈佢哋係煽動。
2023年5月2號，香港特首李家超老屈支持香港獨立嘅人「操縱癱瘓」區議會，攞所謂國家安全同埋所謂愛國者治港做藉口，宣佈顛覆區議會選舉制度。根據香港政府計劃，得返由鄉事委員會主席做開嘅當然議席維持唔變，民選議席將會大幅減少到唔夠兩成，另外四成議席由間接選舉產生，剩低四成議席由香港特首直接委任。
當中地方選區議席由原本452個單議席選區合併為44個雙議席選區，呢88個議席用雙議席單票制選出，而176個地區委員會議席就由香港政府委任嘅三個地區委員會，即係「分區委員會」、「地區撲滅罪行委員會」、「地區防火委員會」，用全票制方式選出。
所有候選人除咗要有50個以上當區選民提名之外，仲必須分別攞到三個委員會各自三個委員嘅提名，仲要畀香港政府委任嘅區議會資格審查委員會批准，決定候選人係唔係符合維護香港基本法同效忠香港政府嘅強加要求同條件。
去到2020年中，北京政府未經諮詢或部分香港市民同意，強行訂立中華人民共和國香港特別行政區維護國家安全法，同埋喺2021年通過《全國人民代表大會關於完善香港特別行政區選舉制度的決定》之後，非建制派就更加冇埞企。
原本嘅非建制派被排除出政制以外之後，喺2021年香港選舉委員會界別分組選舉，有啲媒體將本身被形容為香港中間派嘅新思維狄志遠，形容佢做「非建制派」。不過，BBC嘅中文報導形容佢同泛民主派有一定距離。自此之後，中間派亦被插入「非建制派」派系以內，「非建制派」一詞嘅意思開始同中國八大民主黨派類近。
本土派以前屬於激進民主派，喺2010年港中矛盾浮現嗰陣開始興起，到咗2016年立法會選舉之後，同自決派被合稱做「本土自決派」，成為除泛民主派同建制派以外，香港政治光譜入面第三勢力嘅一部分。2019年香港修例風波之後，部分視為泛民主派成員，而修憲派就由本土派分裂出嚟發展。
自決派，又叫做民主自決派，係香港非建制派嘅其中一個分支，係指喺香港主張通過民主自決，實現香港真普選同埋真正自治，但唔支持香港獨立運動同埋民族自決，同時達到反地產霸權、反對資本家同埋財團剝削、彰顯社會公義，重強調响社區參與入面爭取自主權。
2017年，鄭松泰自稱唔係香港本土派人士，而係修憲派人士。2019年反送中運動之後，修憲派由本土派分裂出嚟發展，並同泛民主派有明顯分別，喺第7屆香港立法會選舉，修憲派就拒絕參加2020年泛民主派35+初選。
激進建制派，或激進親共派，係對香港境內中國共產黨外圍組織一個統稱，指自從2012年梁振英上任香港行政長官後，就出現一班比傳統建制派政黨立場更強硬而且極端激進主義組織，堅定支持香港特別行政區政府組織。但係激進支持者更主張用暴力等偏激急進方式去攻擊反政府同異見人士。
2012年12月18號即梁振英任香港特首期間，張曉明出任香港中聯辦主任。幾個禮拜後，張曉明公開表明「西環不治港，但是西環要盡責」，之後佢同前任高祀仁、彭清華作風唔同。張曉明多次就香港社會同政治議題發言，引起關注，因此受到民主派人士質疑。
另外，亦有唔少政治界以外嘅人士就算冇公開表示支持特定政黨，但往往因為透過網絡、報章等表達對中華人民共和國嘅熱愛，以及針對泛民主派或港獨派發表詛咒、惡意中傷等極端言論，亦被視為極端建制派別嘅支持者，例如專欄作家屈穎妍、導演高志森、王晶、李力持、電台DJ鄧慧詩、藝人陳百祥、譚詠麟、梁家輝、鍾鎮濤、任達華、溫兆倫、曹永廉、Youtube KOL劉馬車、林克霖等。
有部份激進親中派嘅支持者，會將其他人對同屬激進親中派嘅人作出嘅批評，無論事情係咪同政治有關，都輕易就定義為黃絲，港獨或者同政府作對。例如，親中派藝人莊思明洩露國泰航空機組人員私隱事件嘅時候，有部份激進建制派網民將事件講成係「黃絲空姐玩針對」，但莊思明當時戴著口罩。
有唔少激進建制派傳媒，例如港人講地同HKG報都曾經被指散播假新聞，並且被中文維基百科列為唔可靠嘅資料來源。而立場接近激進建制派嘅傳媒人屈穎妍，亦曾經被點名批評，話佢作為新聞工作者，甚至作為大學傳理學系嘅兼職講師，但就其身不正，發表假新聞同仇恨言論，令香港嘅政治兩極化加劇，而Twitter喺2019年8月移除咗唔少假帳戶同內容，當中唔少轉載咗屈穎妍嘅言論，亦正好證明呢啲對屈穎妍嘅批評。
有部分激進建制派會鼓吹種族主義。喺香港逃犯條例爭議期間，港台記者由於利君雅多次積極追問政府高官，因而成為親中派批評嘅目標。喺Facebook 上面，尤其係激進建制派媒體嘅專頁，唔少網民留言都有針對利君雅紀種族同膚色，包括形容佢係「差女」、「應該返去巴基斯坦」、「非我族類都是無禮貌嘅產物」等。
去到2020年1月21號，平機會發表聲明，不點名提到有網民攻擊一位女記者嘅種族膚色，對事件表示關注，重申反對唔同形式嘅歧視。平機會亦指根據《種族歧視條例》規定，基於某人嘅種族而歧視、騷擾同中傷該人，即屬違法。
2016年，民主思路、新思維、專業動力都有派人參選第6屆香港立法會選舉嘅地區直選，但全部落選，不過陳沛然就喺醫學界功能界別順利當選，5年後嘅第7屆香港立法會選舉，泛民主派出身嘅狄志遠喺社福界功能界別當選立法會議員。
香港第一次全民直選嘅建議，係由喺1946年時任港督楊慕琦提出嘅建議，設立一個民選議席佔三分二嘅香港市議會，而議會嘅權力仲會慢慢增加。不過呢個計劃並無得到民間共識。於是，香港要去到1982年，先有全民直選嘅地區議會議席，1983年擴展到市政局，1991年去到立法局。
1997年，香港嘅立法局改名做立法會。唔計算臨時立法會嘅年代，香港嘅立法局一直都有一定數量嘅直選議席，去到2012年，直選同變相直選嘅超級區議會議席佔70席入面嘅40席，超過一半，直到2021年，北京未諮詢過香港人嘅全國人民代表大會關於完善香港特別行政區選舉制度的決定，將直選議席比例削減，而且重要經過審查先可以參選，有別於以前只需要一般選民嘅提名。
2021年3月，為咗落實中共中央總書記習近平提出嘅「愛國者治港」原則，全國人大常委會未經諮詢或香港人同意通過新修訂嘅《香港基本法》附件一同附件二，修改咗行政長官嘅產生辦法、立法會嘅產生辦法同表決程序，改制後嘅香港選舉制度嘅西方民主成份大幅減少，標誌咗持續多年、由泛民主派主導嘅香港民主運動以失敗告終。
1945年，香港日治時期結束，香港復歸英國接管。香港總督楊慕琦喺1946年5月復任，而由於喺二戰結束前，倫敦當局就已經承諾會喺戰後容許殖民地擁有高度自治權甚至獨立。當工黨政府上台執政後，倫敦當局就著手落實有關承諾。
楊慕琦喺1946年8月28號發表一份政治制度改革方案，希望香港市民有更多責任去管理自己嘅事務，並且進行諮詢。同年10月，楊慕琦正式推出建議書，史稱「楊慕琦計劃」。喺佢嘅計劃入面，香港將會設立一個市議會，由30名議員組成，三分之二議員係民選，其餘三分一係委任。
1980年6月，香港政府進行關於地方行政制度嘅諮詢，之後決定喺全港18個行政區分別成立地區管理委員會同埋區議會，而區議會就作為民意諮詢機構。區議會嘅成員包括由政府官員出任官守議員、由政府委任嘅非官守議員、直選產生嘅民選議員，同埋當然議員。
去到1982年，政府舉行第一屆區議會選舉，共有議席490個，其中132席係民選直選議席，各個區議會主席由各區政務專員擔任。由於籌備工作嘅問題，新界地區嘅區議會首先喺1982年3月4號進行，市區嘅區議會就喺同年9月23號進行選舉。
另外，香港市政局選舉制度亦都進行咗革新，民選成員由12名增加到15名，佔成個議會嘅一半，而且基本上年齡達21歲嘅香港永久性居民都可以登記做選民。而革新後嘅第一次選舉，就喺1983年3月8號舉行。呢次選舉入面，當時喺市政局佔有一定席位嘅香港公民協會同香港革新會大致保住咗自己嘅議席，而由馮檢基領導嘅香港公共房屋政策評議會亦崛起咗，佔市政局嘅兩席。
去到1985年，香港政府設立埋區域市政局，職權同市政局相等，不過就負責新界地區。而1986年兩局嘅選舉入面，香港公民協會同香港革新會勢力開始消退，而香港公共房屋政策評議會就有所增長，民主黨前身嘅匯點同太平山學會亦喺呢個時候崛起。
1991香港立法局選舉，係第一次香港人擁有直選嘅機會，可以投票選出自己嘅立法局議員。當年實行「雙議席雙票制」，即每區兩個議席，每人可投兩票。當時，作為泛民主派龍頭大佬嘅港同盟成功製造「聯票效應」而大勝。
喺1992年10月，末代港督彭定康到立法會宣讀任內第一份施政報告，提出咗比公眾預期更加進取嘅政制改革方案，其中包括被稱為新九組，任何喺1991年人口普查中報稱從事其中一個行業嘅在職人士，都會自動成為新九組其中一組嘅選民，當時嘅選舉事務委員會仲用「在職人士多一票，各行各業有代表」作為宣傳口號。
不過，當時呢個方案喺1994年6月表決嗰陣，引嚟社會唔少討論，自由黨提出咗修正案，希望可以保障功能界別嘅利益。而另一方面，前綫嘅劉慧卿亦實施全面直選嘅修正案，單議席單票制，選民一人一票選出六十名議員，得到港同盟同埋民協嘅支持。
1998年第1屆香港立法會選舉嘅選舉辦法，回復至彭定康之前嘅安排，多數功能界別恢復番小圈子，「新九組」被小圈子嘅新界別取代，選民基礎大幅收窄，選委會亦以小圈子方式產生，唔再係區議員互選，直選議席數目亦只係得20個。
1998年選出嘅立法會議員，任期只有兩年，之後嘅就有四年。直選議席嘅數目，喺2000年第2屆香港立法會選舉增加到24席功能界別，市政局功能界別、區域市政局功能界別就因為市政局、區域市政局解散而被摺埋），去到2004年增加到30席，對應被取代嘅係選委會產生嘅議席。
呢次補選投票率只有17.19%。之後，特首曾蔭權邀請咗公民黨黨魁余若薇就政制改革方案進行電視辯論，係香港開埠以嚟，首次公開就政制問題進行嘅公開辯論。普遍民調指七成市民認為余若薇表現優勝，只有一成幾認為曾蔭權比較好，而政府方案嘅支持度亦都有所下跌。
2010年6月21號，曾蔭權政府接受民主黨嘅改良方案，喺立法會功能組別加入五名區議會功能界別議員，由本來喺功能界別冇投票權嘅選民選出，另外亦加咗五個直選議席。隨後議案2010年6月25號喺立法會表決，結果獲得通過。
去到2016年香港立法會選舉前夕，由於成個非建制派山頭林立，香港大學法律學院副教授戴耀廷就喺2月初提議『雷動計劃』，以初選決定非建制派出選嘅人，但係喺黨派之間未能達到共識。計劃轉化成為由選民喺投票日之前根據民調商討棄保對象，最終有超過4萬人參加，而且非建制派得到嘅議席亦比預期為多。
另外喺7月，立法會選舉提名期完結過後，有多名本土派嘅候選人被政府剝奪參選資格，但有部份本土派候選人仍然成功入閘並且當選。不過，泛民主派同本土派有部份嘅當選人宣誓就職嗰陣並無依據指定嘅誓詞，並無依照本來嘅誓詞，結果引發宣誓風波，最後有6個議員被剝奪資格。
喺2019年，香港因為林鄭月娥提出逃犯條例修訂草案，社會陷入咗好大爭議，其中6月12號嘅和平示威，仲有200萬人參加，破咗香港嘅歷史紀錄，但係當時政府仍然堅持修訂，而且得到立法會親中派政黨嘅支持。喺呢啲抗議活動入面，警察嘅執法表現亦備受爭議，警察對示威者採取過量暴力，違反國際標準同規範，又稱呼佢哋做「曱甴」，仲恐嚇衝突現場嘅義務醫療人員同急救員，對記者亦都非常唔友善。
喺有部份示威者不幸離世嘅時候，甚至公然慶祝。呢啲指控都得到國際社會嘅確認，例如，國際特赦組織就確認咗香港警隊喺6月12號嘅示威入面，違反國際人權法。但係另一方面，喺七二一元朗襲擊入面，警察就延遲咗39分鐘先到達現場。
因為親中派堅持支持《逃犯條例修訂草案》，結果喺第6屆香港區議會選舉輸到甩褲，只係攞到59個民選議席，泛民主派、香港本土派就攞到388個，修憲派就贏到兩個，泛民主派喺之後嘅區議會主席改選仲攞到17個區議會嘅正副主席職位。
去到2020年7月，唔同陣營都為咗準備9月進行嘅立法會選舉準備。其中民主派就進行咗初選，初選受到好多人關注，甚至引來激進左派暴力騷擾，但投票數仍然達61萬人次。不過，去到提名期後期，12名泛民主派、香港本土派候選人喺選舉主任嘅政治審查之下，被取消參選資格，其中包括被視為溫和民主派嘅公民黨4名候選人，仲有黃之鋒等8位被視為較激進嘅人士。
而去到7月31號，林鄭月娥聲稱因為武漢肺炎而宣布延遲選舉，但決定引起咗好大爭議，泛民主派陣營認為，親中派陣營係怕輸，擔心會好似前一年區議會選舉咁大敗，令民主派無法喺議會乘勝追擊所作出嘅政治決定，粗暴褫奪市民投票嘅權利。
2021年3月11號，中國第十三屆全國人民代表大會第四次會議入面通過嘅311決定，內容係修改香港選舉制度，包括立法會同選舉委員會嘅組成辦法。呢個議案授權全國人民代表大會常務委員會修改《香港基本法》嘅附件一同附件二。
議案聲稱要全面落實「愛國者治港」原則，但未徵詢過香港市民嘅意見，而且大幅度修改咗立法會同選舉委員會嘅人數同組成方法。呢個方案被視為香港民主大倒退，而且扼殺民主派參與選舉嘅權利。有啲黃絲傳媒用『閹割選舉』嚟形容呢次嘅決議案，除咗香港泛民主派同香港嘅學者之外，台灣、美國、澳洲、英國同歐盟都有發聲批評北京扼殺香港民主自由嘅做法。
去到3月30號，北京全票通過修訂《基本法》附件一、附件二。立法會方面，將原有直選同變相直選嘅40席大幅削減去到20席，好多功能組別都取消個人票，增加40席「選舉委員會」界別議席。另外，特首選舉委員會入面亦取消區議員界別117 席，加入咗好多親中團體、政協委員名額、各種全部由民政事務處委任產生嘅委員會，以及全國性組織代表。
事件再度引起香港同外國嚴重批評。民主黨主席羅健熙批評由國安處審查嘅安排荒謬，減少巿民同泛民主派嘅參與空間，新制比起97回歸前更保守，學者陳祖為、蔡子強都對方案批評，話呢個方案蔑視民意。香港監察主席羅傑斯、前港督彭定康亦都猛烈批評，英國外相藍韜文批評中共再次違反聯合聲明。
其他政協都係由各區政協內部決定，只有香港區政協係由全國政協委任，稱為「特邀香港人士」，此外亦部分屬於其他界別嘅香港委員，例如林大輝屬於「經濟界」、「體育界」，胡定旭屬於「醫藥衛生界」，成龍、甄子丹屬於「文化藝術界」。
1947年，中共中央書記處書記周恩來決定設立香港工作委員會，由喬冠華出任書記，兼任新華通訊社香港分社社長，由協助成立香港工會聯合會。1949年至1952年間香港工委曾經撤銷，由中共中央華南分局領導香港工作，到1952年設立中共港澳工作委員會。
1991年，中共港澳工委分拆成「香港工委」同「澳門工委」。2012年中共十八大召開，香港工委首次成為獨立選舉單位，選咗16個喺香港嘅中共代表。2015年，中共中央政法委員會網站公布工作會議詳情，「香港工委和澳門工委」首次喺官方報道中被提及。
，係中華人民共和國中央人民政府派駐香港特別行政區，負責防務嘅武裝力量，由陸軍、海軍同空軍組成，隸屬中華人民共和國中央軍事委員會，響1993年初開始組建，1996年1月組建完，1997年7月1號0時進駐香港，取代駐港英軍接管香港嘅防務，軍費由中央人民政府負擔，香港居民都唔需要加入駐港解放軍。
.....香港要駐軍嘅，既然係中國嘅領土，點解唔可以駐軍？英國嘅外相同我會面嘅時候，開頭佢哋話中國唔駐軍，用另一種形式，但係佢哋承認中國政府既然收返主權，有權響香港駐軍，呢個好明確，連咁嘅權力都無，重邊道叫中國領土？
駐港部隊響1993年起喺深圳開始組建，1994年10月25號響深圳舉行成立大會，正式成軍。1995年12月7號正式向外亮相，1996年1月28號由中國國務院、中央軍委公告組建完畢。深圳市響特區撥出500幾畝嘅土地，作為駐港部隊嘅基地建設用地。
為咗同駐港部隊建立法律規範，中央軍委響1991年成立「香港駐軍法律問題小組」，由中央軍委法制局研究起草駐軍各項法案同法律準備工作，1996年8月就《中華人民共和國香港特別行政區駐軍法》草案進行研究，並喺12月通過。